กระทรวงวัฒนธรรม ร่วมกับมหาวิทยาลัยราชภัฎสวนสุนันทา จัดทำงานวิจัยวัฒนธรรมไทยต่อการรับมือสถานการณ์การแพร่ระบาดของโรคโควิด-19
กระทรวงวัฒนธรรม ร่วมกับมหาวิทยาลัยราชภัฎสวนสุนันทา จัดทำงานวิจัยวัฒนธรรมไทยต่อการรับมือสถานการณ์การแพร่ระบาดของโรคโควิด-19 นายกฤษศญพงษ์ ศิริ ปลัดกระทรวงวัฒนธรรม กล่าวว่า ได้ร่วมกับมหาวิทยาลัยราชภัฎสวนสุนันทา นักวิชาการ และผู้ทรงคุณวุฒิด้านวัฒนธรรมจัดทำงานวิจัยวัฒนธรรมไทยในสถานการณ์โควิด-19 หลังจากการที่ประเทศไทยได้ออกมาตรการการป้องกันการแพร่ระบาดของโรคอย่างเข้มข้นตลอดระยะเวลาที่ผ่านมาทำให้จำนวนติดเชื้อภายในประเทศลดลงเรื่อยๆ ทำให้มีผู้นำจากนานาประเทศออกมาชื่นชมถึงการรับมือของไทย ตลอดจนความร่วมมือของทุกภาคส่วน โดยเฉพาะประชาชนที่ตระหนักถึงความสำคัญและให้ความร่วมมือปฏิบัติตามมาตรการเพื่อให้วิกฤติผ่านพ้นไปโดยเร็ว สะท้อนให้เห็นว่า วัฒนธรรมของคนไทยมีส่วนสำคัญที่ช่วยใ้ห้การดำเนินมาตรการแก้ไขปัญหาของภาครัฐที่ออกมาบังคับใช้มีประสิทธิภาพมากยิ่งขึ้น ดังนั้น จึงจัดทำงานการศึกษาวิจัยวัฒนธรรมไทยมาถอดบทเรียนเป็นองค์ความรู้มานำเสนอให้สังคมไทยและทั่วโลกได้รับทราบเพื่อนำงานวิจัยนี้ไปใช้ประโยชน์ในการแก้ไขปัญหาและการป้องกันโรคอุบัติใหม่ที่อาจจะเกิดขึ้นอีก และหากประเทศใดสนใจสามารถนำไปเป็นต้นแบบ เป็นการปลุกความรู้สึกภาคภูมิใจของคนในประเทศกำหนดกรอบการทำงานระดมความคิดเห็นเป็นผลงานวิจัยเชิงคุณภาพแบบภาษาไทยและอังกฤษ เริ่มดำเนินการทันทีคาดว่าจะใช้เวลารวบรวมข้อมูลด้านวัฒนธรรมเชื่อมโยงนับตั้งแต่เริ่มการระบาดนำไปสู่การออกมาตรการต่างๆ เช่นการปิดสถานประกอบการประเภทต่างๆ ประกาศสถานการณ์ฉุกเฉินเพื่อป้องกันการแพร่ระบาดภายในประเทศมาตรการการรักษาพยาบาลของบุคลากรทางการแพทย์ที่ให้รักษาผู้ติดเชื้ออย่างเต็มที่ ตลอดมาตรการเยียวยาเพื่อช่วยเหลือจากหลายภาคส่วนที่ต่างออกมาแสดงรวมพลังให้การช่วยเหลือทั้งการแจกอาหาร ตั้งโรงทานให้แก่ผู้ได้รับผลกระทบทุกสาขาอาชีพให้สามารถดำรงชีวิตประจำวันต่อไปได้ ซึ่งการดำเนินการกำหนดจะแล้วเสร็จประมาณ 3 เดือน